Vier onherkenbaar vermink in gru-botsing’n Motor is Vrydagoggend heeltemal verwoes in die ongeluk op die N1 suid van Bloemfontein. Foto: ER24 Vier mense is Vrydagoggend dood en een beseer in ŉ trompop botsing tussen ŉ vragmotor en ŉ motor buite Bloemfontein. Russel Meiring, ER24-woordvoerder, sê hul paramedici en beamptes van ander nooddienste was op die toneel kort ná die ongeluk net voor 08:00 op die N1 sowat 40 km suid van die Vrystaatse hoofstad. Hulle het ŉ vragmotor en die wrak van ŉ motor aan dieselfde kant van die nasionale pad aangetref. “Die motor is heeltemal in die botsing verwoes.” Vier liggame, vermoedelik dié van twee mans en twee vroue, is vasgekeer in die motor gevind. Die liggame is egter onherkenbaar vermink. ŉ Vrouepassasier van die vragmotor het geringe beserings opgedoen, is op die toneel behandel en toe na die Pelonomi-hospitaal gebring. Meiring sê dis nog onseker hoe die botsing gebeur het, maar beamptes was Vrydagoggend op die toneel om ondersoek in te stel.